Soveelste trein brand in KaapstadTreinwaens wat in November gebrand het. (Foto: Verskaf) ŉ Treinwa is gisteraand by die Retreat-treinstasie in Kaapstad gebrand. Die wa was vas aan ŉ trein wat oornag op die stasie gestaan het. Volgens ŉ verklaring deur die Wes-Kaapse regering is die brand omstreeks 22:00 Woensdag aangemeld. Geen beserings is aangemeld nie, maar die treinwa is vernietig. Bonginkosi Madikizela, Wes-Kaapse minister van vervoer en openbare werke, het die voorval veroordeel. Maroela Media het in November berig dat Kaapstad se burgemeester, Dan Plato, pres. Cyril Ramaphosa gaan vra om die Valke opdrag te gee om ŉ spesiale ondersoekspan op die been te bring om brandstigting van treine in die stad te ondersoek. Meer as 140 treinwaens, wat sowat 40 treinstelle beslaan, is die afgelope drie jaar in afsonderlike voorvalle aan die brand gesteek. “Ek gaan volgende week Woensdag weereens met Fikile Mbalula, minister van vervoer, samesprekings voer om ŉ oplossing vir hierdie voortslepende probleem te vind,” sê Madikizela. “Dit is altyd sleg dat passasiers, en veral kinders wat na en van die skool pendel, verontrief moet word deur probleme wat deur die spoorstelsel in die gesig gestaar word.” Hy sê ŉ ondersoek sal gedoen word om die oorsaak van die brand te bepaal, maar dat hy diep bekommerd is oor die gereelde voorkoms van hierdie brande wat die lewens van pendelaars in gevaar stel.